Papersnake/gushiwen huggingface dataset:
君不见苕川席上戏赠晋陵朱说书
王叔承（明代）

君不见苏秦无赖子，开口风涛吞万里。
只为家无二顷田，播乱吞坤斗群蚁。
张仪大笑世亦倾，妻子休愁舌未死。
朱生有口亦不尘，千古旧事翻为新。
掀唇击掌变态尽，能令人喜能令颦。
刘项兴亡在顷刻，唤来野鬼皆生人。
棚头傀儡影中戏，英雄一往谁复真。
君不见罗生《水浒传》，史才别逞文辉烂。
草莽雄心不自成，指点罡星洒江汉。
马迁丘明走笔端，神机颠倒庄周幻。
滑稽玩世天所嗔，语落芦花秋梦断。
太史弄奇《左传》浮，达人往往疑《春秋》。
土中髑髅难自辨，霜寒草白虫啾啾。
男儿有眼不如瞽，无端信书被书苦，秦火微茫隔荒楚。
稗官国史争颉颃，回首黄粱犹在釜。
尧囚舜篡然不然，齐东野人历历数。
玉帝阎罗老无力，白日人间纵妖蛊。
抚剑四顾余不平，且把葡萄听《水浒》。
送人之岭南
李郢（唐代）

关山迢遰古交州，岁晏怜君走马游。谢氏海边逢素女，越王潭上见青牛。

嵩台月照啼猿曙，石室烟含古桂秋。回望长安五千里，刺桐花下莫淹留。
寿沿江黄制置七首 其三
俞德邻（宋代）

军中用范老，幕下罗欧阳。玉人不受絷，白驹犹在场。

乃知古君子，致泰由包荒。山深草木萃，海阔珍怪藏。

周公昔吐哺，鸣凤纷高冈。
梦中得五十六字
白玉蟾（宋代）

醉醒曳杖访松关，正在黄昏杳霭间。
既去复来秋后暑，似无还霭雨中山。
涧边几叶晚花落，天际一钩明月弯。
自觉余烟埋屐齿，行行印破藓痕班。
以诗句咏梅·多情立马待黄昏
方蒙仲（宋代）

清绝畏人知，幽香发深省。
故用此时来，徘徊花下影。
鸷鹊诗
陈师道（宋代）

若奚不鹯，狸知避而迁。汝胡不狸，狸知远而驰。宵迩狸巢，晨并狸枝。

怀毒妊凶，初不汝期。莽莽拳拳，甫笑嬉嬉。情貌深厚，孰从而追。
均州赠应守沈倅
陈造（宋代）

闻道均阳郡，平时百万家。
客行休访古，世异定兴嗟。
逐逐才为市，通通亦掺挝。
仅成新聚落，那复旧豪奢。
属者歌箫地，连畦蔓瓠瓜。
今来冠盖侣，荐箸欠鱼暇。
狭路几沙碛，颓垣剩土花。
街尘坌鸟雀，屋影暗桑麻。
恐有如鸮鹏，仍惊攫肉鸦。
遗基满空阔，面势踞谽谺。
一水纡龙脊，群峰簉犬牙。
封疆界梁楚，形胜引黔巴。
郡计稽图牒，农功富秉{禾七}。
吏庸常报最，帝泽向来赊。
劫火延中夏，髦头震四遐。
风声离夷裔，俗羽堕奇衷。
谷蓄宁关虑，山荒久废畲。
腰间尚牛犊，篱脚漫豵豝。
久矣皇恩洽，悠哉户籍加。
帅车初柅轨，倅戍未归槎。
厚本还千载，移风待两衙。
抚摩端不苟，悃愊信无华。
已日知胥悦，为生渐有涯。
耕耘捐末务，惰窳弃前瑕。
条教须源委，浮淫计蘖芽。
要能潴郑白，不必漕褒斜。
号召人投袂，污邪岁满车。
腾陵倾献替，陆续拜亨嘉。
绩效烦银笔，人才况绛纱。
翰藩仍庶富，馀付史臣夸。
送张心畬赴任南海
熊士鹏（清代）

此去海南惟一航，珠江蜃舍越台荒。枫人初长雨微黑，飓母欲台天渐黄。

行到羊城皆薜荔，梦依岭树半桄榔。久知张子清贫惯，宝玉无烦出此乡。
司马温公帝魏
金朋说（宋代）

春秋大义经中史，司马当年失董狐。昭烈本为炎汉后，何书僣国列于吴。
残漏
成鹫（清代）

群动寂以寂，此声微更微。幽人一为听，终夜独披衣。

日月有代谢，风尘渐息机。永怀归白社，无梦到黄扉。
和文明主簿叔见寄之韵二首 其一
杨万里（宋代）

古声弹九寡，妙学足三多。十载才重见，百年当几何。

入州非不肯，出伏即相过。安得看云语，金盆仄白河。
睡起书怀时诸公相勉再出
裘万顷（宋代）

北窗终日废书眠，一枕清风直万钱。
云度茅檐轻冉冉，泉生石砌净涓涓。
不嫌雨脚花间注，要听秋声屋外传。
三径初成吾欲老，幕中何用泛红莲。
鉴古韵语五十九首 其五十九 总论之二
孙承恩（明代）

于穆维天运，君心法自彊。圣谟犹炳炳，天命凛皇皇。

睿哲皇今是，钦明道日昌。愿言期勿替，千古配陶唐。
题杂画赐门正相傧 其四
朱诚泳（明代）

岁晚江南雪未消，空山群木正萧萧。诗翁要识春消息，相约寻梅过野桥。
梅花六首 其五
陆游（宋代）

秭归江头烟雨昏，客舟夜系梅花村。相逢万里各羁旅，不待猿啼已断魂。
正月十九日四更起读朱文公年谱至天大明赋十
方回（元代）

颠杨仆墨底苏张，推挽时君可帝王。
轲死不传今再见，一时无数起臧仓。
柏悦堂宴集晚移望岳亭德升有诗复次韵
葛胜仲（宋代）

阴森美章园，爽垲背尘陌。纷纷辟疆家，胜处此其伯。

登危览幽辟，宽敞荡喧窄。层层绿阴暗，中有孤花拆。

三品玩伏虎，两部当鸣蝈。主人延客眼，清映壶觞碧。

茂宰工拨烦，恢恢奏刀騞。议郎兼语掾，阖府畏局蹐。

仇梅诸钜公，燕笑欢一席。蹇予但空餐，营职无半策。

文墨彊抽身，林池同息迹。金火争伏见，执热如焚炙。

颇愿百斛船，浮浮两头拍。岳云插晴空，移尊及未夕。

清飙起四座，肃肃生羽翮。人生不谋欢，带眼计月瘠。

谁能较荣槁，琐尾论干泽。相从饮文字，一笑百忧释。

歌呼到尔汝，坐待霜月白。归轩踏清影，光谢纱笼赫。
太仓兴福寺观刘鸾塑观音像
沈周（明代）

古寺阴阴古佛栖，壁中波浪海高低。花因触喜偏饶笑，鸟解寻声亦乱啼。

化境慈悲千种相，人间影响一镘泥。老僧香火如如地，时眼来观秪欲迷。
金钱花
陈翥（宋代）

袅露牵风夹瘦莎，一星星火遍窠窠。

闲门永巷新秋里，幸不伤廉莫怕多。

古藓寒芜让品流，小斋多谢伴清幽。

若教夷甫门前种，也是无多过一秋。
绿漪轩
杨时（宋代）

开池傍清轩，环除种兰芷。
虚明淡星汉，疏影荐凫履。
君乎试凭轩，鉴此亭下水。
荡风生微澜，风定还泚泚。
悠然得真趣，吉祥来止止。
扬州
汪元量（宋代）

江都王气逐浮沤，旧说维扬第一州。
银烛夜攒喧凤吹，金鞍晓织卫龙舟。
绿芜城上军声合，红药阶前客泪收。
云散月明天在水，误疑身世落瀛洲。
第三十九雪峰南际颂
释义青（宋代）

送客随家丰俭施，尽情为饯免生疑。却蒙惠重过相赠，敛手遥别向暮归。
句
王黼（宋代）

巧将千嶂遮晴日，借得三眠作翠帷。
闻韩宾擢第归觐以诗美之兼贺韩十五曹长时韩牧永州
刘禹锡（唐代）

零陵香草满郊坰，丹穴雏飞入翠屏。孝若归来成画赞，

孟阳别后有山铭。兰陔旧地花才结，桂树新枝色更青。

为报儒林丈人道，如今从此鬓星星。
王司训超拜和平令赋此送之
王世贞（明代）

萧萧苜蓿广文多，忽作潘家花满柯。久矣上书新礼乐，可能为政倦弦歌。

丹砂不必寻勾漏，桂酒还闻近博罗。自是君身有仙骨，双凫非远问明河。
题郑好古松图和赵国兴韵
陈文蔚（宋代）

笔端老木千岁心，一见洗我尘土襟。
坐久令人忘愠喜，古今碧涧落寒冰。
乍浓乍淡阴复晴，晦明变化天所成。
相画这法如相士，骨奇肉瘦神必清。
烟淡云疏天幂幂，顷刻风雷暗尘壁。
画工羞看手如神，十日一水五百石。
八月十五日夜湓亭望月
白居易（唐代）

昔年八月十五夜，曲江池畔杏园边。
今年八月十五夜，湓浦沙头水馆前。
西北望乡何处是，东南见月几回圆。
昨风一吹无人会，今夜清光似往年。(昨风一吹 一作：临风一叹)
戊申岁题玉牒所壁 其三
许及之（宋代）

空餐无补愧侏儒，茗碗香炉细读书。还被梅花勾引破，又哦新句步庭除。
郡伯陆廉石公祖招饮星岩
何钟英（明代）

隔岁曾订星岩履，宁负岩云绣如绮。共将相知一片怀，精神顷刻常伊迩。

先生雄名胜二玄，冰壶濯濯琳琅前。何以饮我惟玉液，何以赠我惟云笺。

人生山水共朋友，倏忽还随岩云走。明朝欲泛珠江船，惆怅别君羚羊口。
至和祫享三首 其一 迎神用《兴安》。
郊庙朝会歌辞（宋代）

濡露降霜，永怀孝思。祫食谛叙，再闰之期。歌德咏功，八音播之。

歆神惟始，灵其格兹。
雨复作
陆游（宋代）

今日云归恰喜晴，小池忽见水纹生。
窗昏又辍雠书课，卧听萧萧打叶声。
春日
李天馥（清代）

端居寡营尚，悠然澹心情。百年感逆旅，何为劳吾生，忽闻春风至，有酒急须倾。

醉卧东窗下，阶前一鸟鸣。
鹧鸪天·翠幄张天见未曾
葛长庚（宋代）

翠幄张天见未曾。驼峰鹅掌出庖烹。醉酣浑是迷天地，但见尊前万点星。人似玉，酒如饧。果盘簇飣不知名。东风吹我三山下，如在神霄上帝庭。
苕溪行
释居简（宋代）

清苕可镜亦可渔，风烟佳处画不如。无钱买田傍城阙，拟僦溪叟西邻居。

得鱼换得菰蒲米，菰煮作糜饱则已。宁能负腹不负人，以腹负人不若死。

富春残火犹堪稼，上时容易艰难下。在山远志山可移，小草还复令人讥。

菱歌惯涛澜，樵声出林疃。蘋风为谁好，璧月待秋满。

延月入怀输恳款，好风未必无人管。笔床茶灶散人家，何须去乘牛斗槎。
自东岭取近跋马至行营
弘历（清代）

高乃听见亦取高，东岭鸟道分僧寮。回看来路固平直，纡盘要当十里辽。

策马搏壁下屴险，控鞍何必耽逍遥。细流往往出石激，阴崖强半冰未消。

近闻鸡犬村不见，茅棚蓦地逢嶒嵺。挖煤采石作生计，嗟哉民瘼真无聊。

驻辔东岭望西巘，白云一谷空迢迢。行营卓午倏已至，车徒落后舆儓嘲。

大吏前谢未修治，待尔修治曷若稳驾轻舆遨。马上得者未可马上守，非马上守者，又当毋忘马上劳。
三禽言 其一 莺
江心宇（宋代）

我友我友，鞠衣黄裳。一日不见，尔何所翔。尔何所藏，飞鸣高树去。

毋也不忘，噫。高树如何，噫。绿阴正多，噫。
锡山闲咏四首 其二
王季珠（清代）

松风暗度石床凉，闲话平林寄意长。一道山泉分九派，至今人说邵文庄。
和高邮监税李光道承务 其一
华镇（宋代）

论交未必须白头，邂逅相逢辖屡投。识似方诸能鉴物，言非萱屡自忘忧。

诗书已见勤追琢，筦库何妨暂滞留。但喜荒斋得佳咏，清风和气日休休。
上白帝城二首
杜甫（唐代）

江城含变态，一上一回新。天欲今朝雨，山归万古春。

英雄馀事今，衰迈久风尘。取醉他乡客，相逢故国人。

兵戈犹拥蜀，赋敛强输秦。不是烦形胜，深惭畏损神。

白帝空祠庙，孤云自往来。江山城宛转，栋宇客裴回。

勇略今何在，当年亦壮哉。后人将酒肉，虚殿日尘埃。

谷鸟鸣还过，林花落又开。多惭病无力，骑马入青苔。
留别林君卫 其二
何绛（明代）

连宵风雨尚联床，乍听荒鸡便束装。他夜梦魂还到此，故人门巷最难忘。
寄赠致远并呈现老
范成大（宋代）

草草家风节物新，从来忧病不忧贫。
琴书稍觉浮生误，香火惟知此事真。
室里谈空思二士，花间对影谩三人。
祗愁卢李分携後，别有箜篌一曲春。
至和元年四月二十日夜梦蔡紫微君谟同在阁下
梅尧臣（宋代）

朱樱再食双盘日，紫禁重颁四月时。
滉朗天开云雾阁，依稀身在凤皇池。
味兼羊酪何由敌，豉下莼羹不足宜。
原庙荐来应已久，黄莺犹在最深枝。
游洪福寺
孔武仲（宋代）

清晨戒童仆，匹马出皇州。
欲探逍遥趣，因成烂漫游。
藤萝回书暝，云雨送春愁。
傍近绯桃坞，寻春亦少留。
用渭清韵再寄长驭
庞垲（清代）

载酒金台别故人，书来隔岁感愁身。却看杨柳怀他日，欲寄梅花非我春。

野润鹊田迷古井，流澌瓠子怅前津。颠毛及尔垂垂老，无计同归住比邻。
怨诗
翾风（魏晋）

春华谁不美，卒伤秋落时。突烟还自低，鄙退岂所期。

桂芳徒自蠹，失爱在蛾眉。坐见芳时歇，憔悴空自嗤。
伤王司徒褒诗
庾信（南北朝）

昔闻王子晋。
轻举逐神仙。
谓言君积善。
还得嗣前贤。
四海皆流寓。
非为独播迁。
岂意中台坼。
君当风烛前。
自君钟鼎族。
江东三百年。
宝刀仍世载。
琱戈本旧传。
绿绂纡槐绶。
黄金饰侍蝉。
地建忠臣国。
家开孝子泉。
自能枯木润。
足得流水圆。
以君承祖武。
诸侯无间然。
青衿已对日。
童子即论天。
颍阴珠玉丽。
河阳脂粉妍。
名高六国共。
价重十城连。
辩足观秋水。
文堪题马鞭。
回鸾抱书字。
别鹤绕琴弦。
拥旄裁甸服。
垂帷非被边。
静亭空系马。
闲烽直起烟。
不废披书案。
无妨坐钓船。
茂陵忽多病。
淮阳实未痊。
侍医逾默默。
神理遂绵绵。
永别张平子。
长埋王仲宣。
柏谷移松树。
阳陵买墓田。
陜路秋风起。
寒堂已飒焉。
丘杨一摇落。
山火实时燃。
昔了人所羡。
今为人所怜。
世途旦复旦。
人情玄又玄。
故人伤此别。
留恨满秦川。
定名于此定。
全德以斯全。
唯有山阳笛。
凄余思旧篇。
金陵
袁说友（宋代）

青衫往事几经秋，白首重来忆旧游。
今夜台城无限月，更凭樽酒豁羇愁。
冬深（一作即日）
杜甫（唐代）

花叶随天意，江溪共石根。早霞随类影，寒水各依痕。

易下杨朱泪，难招楚客魂。风涛暮不稳，舍棹宿谁门。
题老桧
郑炎（宋代）

树头亦有堪题处，半在疏疏落落中。今日画成晴叶响，不关鸟踏不关风。
梦故人
陈藻（宋代）

死生休道隔幽明，梦裹相看话旧情。
幻出他谁真面日，莫教总是自心成。
过种明逸故居题绝句
尹焞（宋代）

少年亡意学经纶，老矣空馀此一身。面似髑髅头似雪，却来岩谷继前尘。
赠陈孔目
白玉蟾（宋代）

制锦堂前万事闲，掉头来入武夷山。
当年种放如能学，白鹤青云也不难。
郊庙歌辞。五郊乐章。雍和
佚名（唐代）

律应西成，气躔南吕。珪币咸列，笙竽备举。

苾苾兰羞，芬芬桂醑。式资宴贶，用调霜序。
眼儿媚·玉楼初见念奴娇
赵长卿（宋代）

玉楼初见念奴娇。无处不妖娆。眼传密意，樽前烛外，怎不魂消。眼风明月相逢夜，枕簟正凉宵。殢人记得，叮咛残漏，且慢明朝。
早行
韩琦（宋代）

冒暑行宜早，修途不困人。远风清逐睡，微露湿低尘。

好月看无尽，高吟意益新。未鸡知渐晓，天角下星辰。
送化主 其四
释崇岳（宋代）

百亿分身利有情，驴腮马颔实难明。有时闹里聊伸手，意在钩头不在星。
送强甫赴惠安六言十首 其十
刘克庄（宋代）

或问汉庭名卿，仅数洛阳耆英。汝见诸公执贽，各为老子寄声。
代杨师文送方别驾还景州
孙绪（明代）

古人重循良，仁恩在黔庶。今人重循良，瑰奇在声誉。

羡君道术奇，不爱名实著。把手问饥羸，低头理沮洳。

德化甫三月，歌谣闻处处。往年锥并无，今得饔飧饫。

熠熠鹰鹯群，忽睹祥鸾翥。简书昨日下，别我欲何去。

清漳溯新流，黄堂归旧署。习习风徐来，窅窅天方曙。

望望北天云，百忧复千虑。
重阳即席呈诸兄叔
吴芾（宋代）

淅淅西风作晚凉，惊人节物又重阳。
频年此会成千里，环坐如重共一觞。
且把黄花开笑口，莫因白发搅愁肠。
人生聚散浑无定，来岁那知在故乡。
和韵 其三
韩淲（宋代）

人生本无情，掩苒受风竹。徒亲笔砚劳，造作漫盈轴。

宾亲偶成集，禅榻不待速。清欢虽与同，极则岂见独。

坐中憎点头，任彼屐满屋。
晒衣
杨万里（宋代）

亭午晒衣晡褶衣，柳箱布襆自携归。妻孥相笑还相问，赤脚苍头更阿谁。
夜过野趣轩小酌 其二
韩淲（宋代）

好山佳月近中秋，不信风光在小楼。倚尽危栏临静夜，一杯消得许多愁。
塞上曲·其一
王昌龄（唐代）

蝉鸣空桑林，八月萧关道。
出塞入塞寒，处处黄芦草。
从来幽并客，皆共尘沙老。
莫学游侠儿，矜夸紫骝好。
和景仁喜晴
韩维（宋代）

浓阴开积晦，和气散余凄。
碧爱城阴草，红知花下泥。
啼鸡一声尽，归雁数行低。
溪路桃争发，须防去棹迷。
独坐
孙继皋（明代）

独坐空斋静，悠然太古心。日来亭己午，云过总成阴。

山鸟乱鸣树，和风微动琴。平生寥落意，因以忆长林。
送曹太史一呈归金坛
谢榛（明代）

双阙归心春草后，三吴回首夕阳西。石头树隐摇鲸浪，京口帆飞转鹤溪。

天许碧山聊著述，地邻丹洞几攀跻。茅君有约秋将暮，月白枫林路不迷。
河传·秋光满目
徐昌图（五代）

秋光满目。风清露白，莲红水绿。何处梦回？弄珠拾翠盈盈，倚兰何，眉黛蹙。
采莲调稳，吴侣声相续，倚棹吴江曲。鹭起暮天，几双交颈鸳鸯，入芦花，深处宿。
偈颂十二首
释道璨（宋代）

心心急要入岩隈，不合谈禅信口开。
引得王臣多爱重，遮回又被捉将来。
送杨帅
刘克逊（宋代）

累诏登华省，当时已避踪。身闲名转重，道大世难容。

南国因锄薤，东山得倚筇。何当投劾去，短褐许相从。
游浮玉三首 其二
蔡肇（宋代）

中𤃩南畔大丛林，龙象初排四众钦。一月遍收银色界，两山相击海潮音。

安心已竟元无法，举意全抛莫浪寻。且使后来谁措手，乐天赢得掉头吟。
题瀛台流杯亭瀑布水
弘历（清代）

戛玉复摐金，飞流下十寻。回波能送酒，缓溜似调琴。

信可兰亭乐，依然濠濮心。何须觅蓬阆，城市有山林。
颂古三十八首
释从瑾（宋代）

临济赵州，禅林宗匠。
特地相逢，恰似相扑，
撞见今时行脚僧，呼为两个闲和尚。
赵次珊馆长重葺舫斋用朱椒堂韵自述属和 其二
秦树声（清代）

壮心耻作嬖人奢，投老佣书两鬓华。许我千秋惭刻鹄，负公一事是涂鸦。

荒凉寓县元和志，汗漫星河博望槎。景范以还无述缀，未知敝帚在谁家。
晓行东郭外漫赋
方浚颐（清代）

白云黏天暗春色，雨洗木棉红不得。昂藏磊落嗟数奇，野寺门前伴丛棘。

青山笑人终日忙，三年未登聚龙冈。玉帘低挂鹤飞去，更进邀瀑双溪旁。
绝句
张伯端（宋代）

释氏教人修极乐，亦缘极乐是金方。
大都色相惟兹实，馀二非真谩度量。
春分日有感
方仁渊（清代）

幽怀常怕负芳辰，又见花飞一半春。醉病支离慵把酒，交情疏落不如人。

黄莺绕树声犹涩，翠柳含山色渐匀。风日晴和天气好，马蹄踏遍陇头尘。
试院夜坐偶成柬同考诸公二首 其二
陈琏（明代）

北京开贡院，近在辟雍西。夜坐崇文阁，时分淡墨题。

嫩凉生白纻，暖焰照青藜。喜遇承平世，文光映璧奎。
次韵杨明叔见饯十首
黄庭坚（宋代）

老作同安守，蹇足信所便。
胸中无水镜，敢当吏部铨。
恨此虚名在，未脱世纠缠。
梦作白鸥去，江南水如天。
题从子浃娱亲
楼钥（宋代）

阿戎筑屋为娱亲，野草闲花日日新。
我奉版舆来举酒，祈君亲寿似夫人。
绝句
李纲（宋代）

断云飞雨过溪来，檐溜萧萧泻暮阶。一饷清凉驱热恼，可怜襟抱向谁开。
沁园春（寿贾丞相）
姚勉（宋代）

章武中兴，淮蔡欲平，晋公已生。信天生英杰，正为国计，擎天著柱，要自支撑。万里长江，古称天险，去岁里风涛忽震惊。公谈笑，把云腥霓翳，一日都清。

归来奠枕于京。有辉焕明堂前一星。称衮衣廊庙，枫宸眷宠，彩衣公府，萱砌春荣。著片公心，辨双明眼，长与群贤扶太平。无它愿，植万年宗社，万古功名。
窗外梅方开
仇远（元代）

淡月江南树，香奇影亦奇。
春前十二月，雪后两三枝。
冷蕊疏堪数，孤根稳不移。
西湖老仙宅，清梦夜何其。
四愁诗
张衡（两汉）

我所思兮在太山，欲往从之梁父艰。
侧身东望涕沾翰。
美人赠我金错刀，何以报之英琼瑶。
路远莫致倚逍遥，何为怀忧心烦劳。

我所思兮在桂林，欲往从之湘水深。
侧身南望涕沾襟。
美人赠我琴琅玕，何以报之双玉盘。
路远莫致倚惆怅，何为怀忧心烦怏。

我所思兮在汉阳，欲往从之陇阪长。
侧身西望涕沾裳。
美人赠我貂襜褕，何以报之明月珠。
路远莫致倚踟蹰，何为怀忧心烦纡。

我所思兮在雁门，欲往从之雪雰雰。
侧身北望涕沾巾。
美人赠我锦绣段，何以报之青玉案。
路远莫致倚增叹，何为怀忧心烦惋。
潮水二首
司马光（宋代）

淋淋出海门，百里雪花喷。
坐看东归去，平沙空有痕。
忆洛下故园（时淮汝寇戎未灭）
白居易（唐代）

浔阳迁谪地，洛阳离乱年。烟尘三川上，炎瘴九江边。

乡心坐如此，秋风仍飒然。
招俞清老并简康远禅师 其二
邹浩（宋代）

欲知何处是生缘，问取维摩室内天。渠若口钳无答语，竹西坚卧许安全。
种德亭（并叙）
苏轼（宋代）

处士王复，家于钱塘，为人多技能而医尤精，期于活人而已，不志于利。
筑室候潮门外，治园圃，作亭榭，以与贤士大夫游，惟恐不及，然终无所求。
人徒知其接花艺果之勤，而不知其所种者德也，乃以名其亭，而作诗以遗之。
小圃傍城郭，闭门芝?香。
名随市人隐，德与佳木长。
元化善养性，仓公多禁方。
所活不可数，相逢旋相忘。
但喜宾客来，置酒花满堂。
我欲东南去，再观双桧苍。
山茶想出屋，湖橘应过墙。
木老德亦熟，吾言岂荒唐。
郡学锁宿
文同（宋代）

长柏高柟荫广庭，夜凉人静梦魂清。
不知山月几时落，每到晓钟闻雨声。
建安熊述之为令建德不言而民治将适三衢留诗美之二首 其一
吕本中（宋代）

熊卿治建德，隐几心若水。民肥吏乾枯，亦不用笞箠。

问子何能然，此岂力可使。建安今多贤，于子可见尔。
三月二十五日懋鲁携酒东园看花
周伦（明代）

看花去岁竹阑边，今日花开恰似前。抱病秪疑虚几杖，逢人翻欲共周旋。

啼莺落絮供长昼，把酒论文及暮年。来岁春光如复在，行厨应许再开筵。
郊庙歌辞。褒德庙乐章。进德
佚名（唐代）

涂山懿戚，妫汭崇姻。祠筵肇启，祭典方申。

礼以备物，乐以感神。用隆敦叙，载穆彝伦。
马塍道上
陈允平（宋代）

闲拖瘦竹筇，独步马塍东。
鸟影青山外，春愁碧树中。
麦潮风化蝶，樱熟雨生虫。
莫过溪头去，溪头多落红。
古意二首送朱鹤阜
陆文圭（元代）

蓬首寒机女，枉顾生光辉。
一登君子堂，松罗相因依。
茂陵喜新聘，中路忽有过。
顾垂堂上镜，照妄心中微。
生死要在嗾，悠悠空是非。
出门念远道，岁晏将安归。
膏沐更谁容，为君疊罗衣。
百字令 十五夜月过邹晓屏侍郎寓斋小饮九叠前韵
杨芳灿（清代）

遥山翠暝，又一轮圆镜，半空飞上。渐觉凤城春艳婉，帘卷东风徐飏。

梅格孤清，蕙香閒澹，茶鼎松涛响。邹阳兴剧，开樽邀我同赏。

却语杞菊畦荒，云波路隔，十载家山想。梦里蓉湖无限好，水色绿于新酿。

悄共鸥盟，閒听鸭语，泛宅桃花浪。倚舷吟啸，和他西塞渔唱。
竹枝词二首·其一
黄庭坚（宋代）

浮云一百八盘萦，落日四十八渡明。
鬼门关外莫言远，四海一家皆弟兄。
西湖晚泛
释绍嵩（宋代）

苏堤一带柳阴长，柳长西风特地狂。
晚泊孤舟古祠下，自弹别鹤送斜阳。
春兴回文
袁棠（清代）

沈沈绿柳和风暖，艳艳红桃晓日晴。深苑春莺啼舌巧，林花乱蝶舞风轻。
汴京纪事二十首·其十二
刘子翚（宋代）

万炬银花锦绣围，景龙门外软红飞。
凄凉但有云头月，曾照当时步辇归。
题建德驿用经略张舍人壁间韵
喻良能（宋代）

残暑涂山去，凉风至德来。
吟馀秋色老，客里菊花开。
传舍全依石，中庭半是苔。
张公有佳句，三复兴悠哉。
乾符丙申岁奉试春涨曲江池
郑谷（唐代）

王泽尚通津，恩波此日新。深疑一夜雨，宛似五湖春。
泛滟翘振一，澄清跃紫鳞。翠低孤屿柳，香失半汀蘋。
凤辇寻佳境，龙舟命近臣。桂花如入手，愿作从游人。
颂古
释道颜（宋代）

风头稍硬难安立，暖气才通瞌睡来。
却笑明招闲费力，无端两处强差排。
偈颂一一二首 其七十六
释清远（宋代）

眉毛眼睫最相亲，鼻孔唇皮作近邻。至近因何不相见，都缘一体是全身。
挽致政朱司户二首 其二
王迈（宋代）

一生铁砚费磨钻，老去耽书废食眠。不惜空门求利果，只将心事博长年。

思贤已矣悲行路，福善昭然有老天。他日儿孙须鼎贵，燕山阴德剩流传。
又闻边报四首
刘克庄（宋代）

玉帛朝驰盟暮寒，覆车胡不鉴燕山。
未闻一范出乘塞，忽报六符来叩关。
孙氏已凭江立国，孔融误以许为寰。
洛花岁岁无消息，极目芦洲更蓼湾。
陶渊明
王柏（宋代）

义熙鼎向寄奴轻，归去来兮绝宦情。
特笔谁书晋处士，千年心事一朝明。
重至秀山售屋将归十首 其四
方回（元代）

全家先去尽，父老莫依依。故是犹相爱，其如自合归。

乱山回醉眼，急雨迫寒衣。不用空惆怅，初来计已非。
临江仙·秦楼不见吹箫女
李煜（五代）

秦楼不见吹箫女，空余上苑风光。粉英金蕊自低昂。东风恼我，才发一衿香。
琼窗梦醒留残日，当年得恨何长！碧阑干外映垂杨。暂时相见，如梦懒思量。
九月雪中对菊适王广文送酒侑以秋雪歌次韵奉答
王弘诲（明代）

长怜菊花黄，不见雪花白。花雪两蹉跎，历落东西陌。

今年雪白与花黄，平分秋色不相降。雪明似可添花色，花袅犹疑假雪香。

生憎赏雪寻饯菊，一秋好景将过目。楚泽梁园漫品题，对酒高歌意随足。

为问渊明玩菊时，有无六出含霜枝。为问浩然踏雪候，曾否繁英尚绕篱。

此时花雪成两好，花亦不迟雪不早。但愿花前雪并妍，莫教雪后花增恼。

古来竞斗梅与雪，祇今梅菊何差别。共保贞心耐岁寒，凛凛冰霜各争烈。

懒散幽斋常宴眠，欲访故人无酒钱。却恐花雪成虚度，白衣怅望空悠然。

广文先生意豁如，晓来助我金屈卮。几度花前共对雪，几度雪前共赋诗。

怜君与我岁寒友，到处论文托尊酒。即今相对不尽欢，何处过从羡八斗。

红光人面春风和，据案聊赓秋雪歌。因忆今年赋春雪，风流胜事尚未磨。

不知此后陪清赏，秋雪何如春雪多。为尔临风数酬唱，新篇他日嗣阴何。
将入都门别南楼感赋 其二
周映清（清代）

高堂有阿母，日夕层楼间。抚我不离膝，慈训日以娴。

齐肩得予弟，嬉戏承欢颜。生女亦如儿，同此顾复艰。

儿生能反哺，尚有莱衣斑。女生终辞家，去去何时还。
寄向伯休且约他日道为芗林之游二首
赵蕃（宋代）

东郭竹谿君所庐，我家此物也扶疏。
何时归去数来往，不似而今空寄书。
和杜中书九日
史浩（宋代）

佳人通夕赏重阳，醉尽楼边白玉缸。莫遣飞霜到丛菊，恐惊宿蝶去双双。
挽思泉居士
王柏（宋代）

平生不蓄买山钱，晚得佳城岂偶然。
官职丛中韬素志，风波险处谒名贤。
只将和气占心地，尚想清尊养性天。
宗党典刑难倒指，忍看庭玉泪溅溅。
更漏子·雪藏梅
晏殊（宋代）

雪藏梅，烟著柳。依约上春时候。初送雁，欲闻莺。绿池波浪生。
探花开，留客醉。忆得去年情味。金盏酒，玉炉香。任他红日长。
春日山中
韩元吉（宋代）

杜陵爱饮觅南邻，我亦颠狂不奈贫。
渐有好花宜过雨，应须美奈细酬春。
十年乡国无穷思，千里江湖禾老身。
莫问空中厌愁寂，杏梢桃叶一番新。
钱塘怀古
郑珞（明代）

双龙北去归辽海，匹马南来叹寂寥。一代兴亡吴苑月，千年感慨浙江潮。

岳王墓上松声惨，伍子祠前剑气消。游女不知行客恨，夜深湖上更吹箫。
立春日浦城道中
孙鲁（清代）

瓯越溪山尽足夸，劳人重复度仙霞。偶因身到聊题句，却为春来便忆家。

野水何心常绕郭，疏梅无主自开花。经过南浦桥边路，碧草芊芊茁嫩芽。
赠别大兄二首(1) 其二
费墨娟（清代）

检点行装泪未干，满怀别绪路漫漫。天南地北增惆怅，容易分离聚首难。
书刘文清公家言长卷后 其一
夏翼朝（清代）

油螺松饼谙乡味，璅屑家言一一搜。缄付月华居士读，不教韦陟擅风流。
和邦求见寄
李正民（宋代）

坐看霜霰送穷冬，流落天涯类断蓬。词翰难陪杜陵老，沧浪聊访紫溪翁。

想寻芳草门庭在，忆对梅花笑语同。海腊腥咸难致远，漫凭黄耳附书筒。
九日作
强至（宋代）

九日登临双阙边，三秋感慨一尊前。
黄花若解怜多病，白发应嗟老去年。
忆昨忽叨门下召，此辰方醉侍中筵。
追欢筋力於今异，赢得新愁入短篇。
觉生寺
弘历（清代）

禅关郭外清，小憩喜秋晴。树影疑翻贝，钟声偶发鲸。

尘心何处著，画意逐方呈。一叩三乘演，诚哉善觉生。
艳歌行三首 其三
顾野王（南北朝）

燕姬妍。赵女丽。出入王宫公主第。倚鸣瑟。歌未央。

调弦八九弄。第曲两三章。唯欣春日永。讵愁秋夜长。

歌未央。倚鸣瑟。轻风飘落蕊。乳燕巢兰室。结罗帷。

玩朝日。窗开翠幔卷。收罢金星出。争攀四照花。竞戏三条术。
题愚斋
杨时（宋代）

结庐依林丘，回峰争盘纡。
下阚清池渊，凭轩数游鱼。
飞阁出云表，浮烟袭簪裾。
中有傲世士，脱略自谓愚。
高义轻籝金，贻谋有诗书。
青编富充宇，散秩罗琼琚。
鳞鳞壁间题，一一露珊瑚。
嗟予久昏塞，荒蹊少耘锄。
昌黎已隔世，将焉问夷涂。
道逢北山公，荷锸时与俱。
皎皎河曲叟，朋侪共欷嘘。
高斋一来游，豁然心神舍。
篱东有余址，谁能薙榛芜。
结茅可容席，一瓢来此居。
寄谢陶彭泽，何必爱吾庐。
句 其二
仲殊（宋代）

霁色澄千里，潮声带两州。
东山八景并序 其四 桐阴亭
刘玘（明代）

幽亭翼翼起岩峦，谁植良材自结团。翠叶轻罗翻古砌，香枝森玉拂阑干。

清阴不独祛炎暑，瑞世偏宜宿凤鸾。坐久薰风飘动处，琅然疏越入清弹。
登天池绝顶用龙溪见怀韵 其一
罗洪先（明代）

鸟去林逾静，龙过雨尚腥。空馀孤棹月，夜夜到南楹。
怀昔吟八首 其四 胡东渠先生
曹于汴（明代）

胡公凝粹德，赵璧楚白珩。守道抗宰辅，宦贫感同升。

拂袖耕北野，高标映日晶。等閒钦令闻，盗亦为心倾。

杳杳青天阔，何缘请执经。
横吹曲辞。雨雪曲
翁绶（唐代）

边声四合殷河流，雨雪飞来遍陇头。铁岭探人迷鸟道，

阴山飞将湿貂裘。斜飘旌旆过戎帐，半杂风沙入戍楼。

一自塞垣无李蔡，何人为解北门忧。
知府学士
文彦博（宋代）

几年洛社盍朋簪，照席琼枝秀出林。月夕同游诗笔健，花时共赏酒杯深。

帝纶中出荣开府，使节西驰怆判襟。远寄佳章念衰朽，知君最有岁寒心。
偈颂一百五十首 其三十
释心月（宋代）

古人底，今人底。道著道不著，一场没巴鼻。象王回旋，师子游戏，洎合扶不起。
访杨湖州
汪莘（宋代）

苕溪霅溪风景好，浙西浙东皆弗如。
处处堤边种杨柳，家家门外有芙蕖。
使君远继东坡事，处士端宜耘老居。
闻道香名来一访，白须照水久踌躇。
寄南康徐大夫
孔武仲（宋代）

山南泉石有余清，几日篮舆天上行。
亦欲西园伴飞盖，庞公不惯入州城。
送愁次秋山韵
曹鉴冰（清代）

乘人閒处即相缠，紧压双眉太可怜。不是无情送君别，再留惟恐损春妍。
和友人晚出池上
宋庠（宋代）

节物更徂候，幽衿属钓台。
兰苕兼佩长，桂叶学旗开。
鹊避惊弦去，鱼随晚饵来。
谢塘多藻思，弭盖一相陪。
寄赵宾旸二首
方回（元代）

才疏意广道难行，深入穷山隐姓名。
自分一瓢终陋巷，谁知五马昔专城。
去年是处兴兵甲，此老无人问死生。
忽忆杜微今七十，寄声聊见不忘情。
闻虏人败于柘皋作口号十首
庞谦孺（宋代）

一自官军报捷频，番人无数愿归明。
渠魁未必能方略，所恃多多以力争。
鹧鸪天
程垓（宋代）

木落江空又一秋。天寒几日不登楼。红绡帐里橙犹在，青琐窗深菊未收。

新画阁，小书舟。篆烟熏得晚香留。只因贪伴开炉酒，恼得红儿一夜讴。
次韵柳郎中二咏
苏颂（宋代）

百幅敲冰密属连，寝甘谁复诮便便。
心间好隐忘言几，官冷宜铺坐客毡。
乌布任宽忘道韵，绛纱徒侈怯霜天。
休嗟抛掷缣绫贵，据榻犹胜枕杫眠。
送欧阳仲勉通判渭州
孔武仲（宋代）

当年笔战共词场，老大联祛振鹭行。
荐牍北来当玉座，轺车西去拥银章。
潼关晓色云藏市，渭贡春寒菜有霜。
公退登临多绝唱，解因风月记江乡。
花园属青县
陈万策（清代）

轻舟夜泊在花园，茅枳江头自一村。几树长条飘绿带，满江细一浴金盆。

篙工棹罢宵光静，笠客锄归岸际喧。前路沧州佳酒近，也应沽取醉清尊。
句
侯延庆（宋代）

长沙雄富冠江关，百万楼台绿柳间。
题县八景 其六 洲渚流芳
张士猷（明代）

沙岸分洲渚，清溪浸绿芜。有时翻鹭羽，深处浴鸳雏。

细雨流芳芷，春风长嫩蒲。閒情谁会得，天外集双凫。
春日横山堂有怀谢直夫用前韵奉寄
王庭圭（宋代）

解道澄江元有声，东山出处更关情。高吟正忆西堂梦，妙语又逢春草生。

沙尾断篷垂钓远，峰头晚日落船明。不将军骑惊猿鹤，岩谷犹传此段清。
赵路分挽词三首
林亦之（宋代）

苦学声名闻搢绅，传家况复有麒麟。
汉廷玉牒先多士，数尽慈恩只一人。
题云山楼阁图
王绂（明代）

烟霞知几重，楼观羽人宫。路向岭头过，船从溪口通。

枯藤悬绝壁，古涧夹高松。安得投身去，长吟鹤背风。
次韵杨明叔四首 其一
黄庭坚（宋代）

鱼去游濠上，鸮来止坐隅。吉凶终我在，忧乐与生俱。

决定不是物，方名大丈夫。今观由也果，老子欲乘桴。
同人登岱至对松山日暮而返
阮元（清代）

未及上翠微，暂揽松山胜。嵌岩置修除，缘壁起盘磴。

拂衣千仞上，阑危不可凭。峰高多夕阴，天半风初劲。

坐我万松间，苍翠互相竞。白云横不流，中有新寒凝。

林壑媚幽姿，泉石动清听。已忘世人情，羡彼飞鸟性。
次黄后谷送吴实堂中韵
萧立之（宋代）

投老须微禄，谋生后计然。燕寒无空垒，犊倦有闲田。

白发犹行役，青山莫使年。秧畴遽知许，心折马蹄前。
赠别陈君授 其一
王庭圭（宋代）

十载投荒坐献书，忽逢飞诏下荆巫。归来好上升平颂，已死奸谀不足诛。
左真观
郭祥正（宋代）

逸士骑鱼入沧海，石坛遗迹今犹在。桂烟散景夜寥寥，玉露凝华春璀璨。

重来旧隐经几年，挈笠携锄姓名改。主人不识何当留，墨洒梁尘烂星彩。
绝句五首
梅尧臣（宋代）

岸边稚子戏把钓，蚯蚓作饵青条长。
上去下来船不定，自飞自语燕争忙。
霜天晓角·题胭脂岭陶氏门
吴文英（宋代）

烟林褪叶。红藉游人屟。十里秋声松路，岚云重、翠涛涉。
伫立。闲素箑。画屏萝嶂叠。明月双成归去，天风里、凤笙浃。
题虎丘东寺
张祜（唐代）

云树拥崔嵬，深行异俗埃。寺门山外入，石壁地中开。

仰砌池光动，登楼海气来。伤心万古意，金玉葬寒灰。
昭君
王象春（明代）

朔气茫茫接虏尘，琵琶弹出汉宫春。
未央令夜催歌舞，犹恐君王忆远人。
和无咎奉答文潜戏赠
蔡肇（宋代）

邓子词锋鲁孟劳，刜钟剸玉尽铅刀。风流陶谢枝梧困，击节期君仆命骚。
莺莺诗（一作离思诗之首篇）
元稹（唐代）

殷红浅碧旧衣裳，取次梳头暗淡妆。夜合带烟笼晓日，

牡丹经淡泣残阳。低迷隐笑原非笑，散漫清香不似香。

频动横波嗔阿母，等闲教见小儿郎。
送张将军征西（一作西征）
钱起（唐代）

长安少年唯好武，金殿承恩争破虏。
沙场烽火隔天山，铁骑征西几岁还。
战处黑云霾瀚海，愁中明月度阳关。
玉笛声悲离酌晚，金方路极行人远。
计日霜戈尽敌归，回首戎城空落晖。
始笑子卿心计失，徒看海上节旄稀。
寄题邵武张汉杰运干万卷楼
杨万里（宋代）

书生都将命亡书，愿身化作蠹书鱼。
蠹鱼生得针来大，日啖银钩三万个。
书生一腹无十围，经炊史酌不曾饥。
君家一编本黄石，积书至今与山齐。
玉川搜肠才一半，邺俟插架端无羡。
如何万卷楼上人，却去黄鹤楼前作宾赞？
邹德久挽词二首
张嵲（宋代）

万里南来日，惟君意最亲。
浑如相识旧，殊异白头新。
一别遽千古，九衢空万人。
道乡虽有子，不使继清尘。
邻居张民师友孝斋
张舜民（宋代）

岁晚何人念孔怀，北斋风景似南斋。
夜寒几借阳城被，归兴徒穿杜子鞋。
乌鸟争巢时坠屋，丛萱得雨乱侵阶。
闭门朗讽閒居赋，一任红尘涨六街。
解闷
方回（元代）

苦吟成癖习，多难迫衰年。生理终无赖，诗名似许专。

刚肠百鍊劲，老笔万钧悬。得失元相半，乾坤本不偏。
诗
邢邵（南北朝）

安得金仙术。两臆生羽翼。
江边简新之
吴则礼（宋代）

青鞋布袜兹何时，江边杏花浑欲飞。
铜瓶却受斗酒许，亟呼长须令抱持。
要寻楚郎与启齿，有底鹁鸪鸣不已。
解事提壶却唤人，两脚尚轻聊尔耳。
楚郎天生五车书，以锥画沙绝世无。
穷年饱吃衲子饭，粱肉臭腐宁关渠。
卫家一儿谁复似，更遣韵语论胸次。
独付匡山教外傅，端合从之问奇字。
白发南徐覉旅臣，江湖几载捐冠巾。
且扶瘦藤随行好，安能龊龊守煅灶。
过云居院玄福上人旧居
皮日休（唐代）

重到云居独悄然，隔窗窥影尚疑禅。不逢野老来听法，

犹见邻僧为引泉。龛上已生新石耳，壁间空带旧茶烟。

南宗弟子时时到，泣把山花奠几筵。
张常侍相访
白居易（唐代）

西亭晚寂寞，莺散柳阴繁。水户帘不卷，风床席自翻。

忽闻车马客，来访蓬蒿门。况是张常侍，安得不开尊。
念奴娇·天工谬巧
佚名（宋代）

天工谬巧，恁平地、推出崚嶒岩壁。虎跃龙骧飞凤翥，疑道补天馀石。洞壑穿云，来今往古，知是谁开辟。千年兰若，林峦隐映金碧。我兴邱壑尤长，朅来此境，惯蹑登山屐。适意人生随处好，何必岘南阳峄。谢傅东山，裴公绿野，俯仰俱陈迹。何如轻举，廓寥云外横笛。
送俞汝尚致仁还乡
滕元发（宋代）

清明冲节是身谋，御史郎官不肯留。
回首轩裳双脱屣，放怀天肯一轻沤。
卞云苕月柴门静，菱雨苹风野艇秋。
仰羡冥鸿空自愧，区区图报示知休。
白石山
潘绪（明代）

草树生香绝路尘，行歌樵采不逢人。白头自得烟霞趣，功业无心学买臣。
秋宿梓州牛头寺
李洞（唐代）

月去檐三尺，川云入寺楼。灵山顿离众，列宿不多稠。

篆字焚初缺，翻经诵若流。窗闲二江冷，帘卷半空秋。

诏散松梢别，棋终竹节收。静增双阙念，高并五翁游。

鹤梦生红日，云闲锁梓州。望空工部眼，搔乱广文头。

石室僧调马，银河客问牛。晓楼归下界，大地一浮沤。
送泽化士兼简云门二老
释慧空（宋代）

吉山何啻百弥卢，袖里携来一物无。
前路逢人即拈出，不知谁是赤须胡。
过拂水山庄
冯登府（清代）

白头诗侣忆松圆，感慨沧桑不计年。生死难逃穷鬼骂，文章枉受美人怜。

杜陵老去悲秋雨，谢墅荒余冷暮烟。九庙冬青零落尽，不堪红豆续新篇。
送僧二首
马戴（唐代）

亲在平阳忆久归，洪河雨涨出关迟。

独过旧寺人稀识，一一杉松老别时。

龛中破衲自持行，树下禅床坐一生。

来往白云知岁久，满山猿鸟会经声。
丙寅十四首效韦苏州 其六
黄庭坚（宋代）

江梅香冷淡，开遍未全疏。已有耐寒蝶，双飞上花须。

今夜严城角，肯留花在无。
偶见官舍梅花作
刘翼（宋代）

昼倚篮舆饯一杯，殷勤别语到帘帏。
那知此夜成长往，书屋无人月掩扉。
【南吕】一枝花_辞官懒簪獬
孛罗御史（元代）

辞官
懒簪獬豸冠，不入麒麟画。旋栽陶令菊，学种邵平瓜。觑不的闹穰穰蚁阵蜂衙，卖了青骢马，换耕牛度岁华。利名场再不行踏，风波海其实怕他。
【梁州】尽燕雀喧檐聒耳，任豺狼当道磨牙。无官守无言责相牵挂。春风桃李，夏月桑麻，秋天禾黎，冬月梅茶。四时景物清佳，一门和气欢洽。叹子牙渭水垂钓，胜潘岳河阳种花，笑张骞河汉乘槎。这家，那家，黄鸡白酒安排下，撒会顽放会耍。拚着老瓦盆边醉后扶，一任他风落了乌纱。
【牧羊关】王大户相邀请，赵乡司扶下马，则听得扑冬冬社鼓频挝。有几个不求仕的官员，东庄措大，他每都拍手歌丰稔，俺再不想巡案去奸猾。御史台开除我，尧民图添上咱。
【贺新郎】奴耕婢织足生涯，随分村疃人情，赛强如宪台风化。趁一溪流水浮鸥鸭，小桥掩映蒹葭。芦花千顷雪，红树一川霞，长江落日牛羊下。山中闲宰相，林外野人家。
【隔尾】诵诗书稚子无闲暇，奉甘旨萱堂到白发，伴辘轳村翁说一会挺膊子话。闲时节笑咱，醉时节睡咱，今日里无是无非快活煞！
野节鞭
元稹（唐代）

神鞭鞭宇宙，玉鞭鞭骐骥。紧綛野节鞭，本用鞭赑屃。

使君鞭甚长，使君马亦利。司马并马行，司马马憔悴。

短鞭不可施，疾步无由致。使君驻马言，愿以长鞭遗。

此遗不寻常，此鞭不容易。金坚无缴绕，玉滑无尘腻。

青蛇坼生石，不刺山阿地。乌龟旋眼斑，不染江头泪。

长看雷雨痕，未忍驽骀试。持用换所持，无令等闲弃。

答云君何奇，赠我君所贵。我用亦不凡，终身保明义。

誓以鞭奸顽，不以鞭蹇踬。指撝狡兔踪，决挞怪龙睡。

惜令寸寸折，节节不虚坠。因作换鞭诗，诗成谓同志。

而我得闻之，笑君年少意。安用换长鞭，鞭长亦奚为。

我有鞭尺馀，泥抛风雨渍。不拟闲赠行，唯将烂夸醉。

春来信马头，款缓花前辔。愿我迟似挛，饶君疾如翅。
过孙君文旧避地处
谢翱（宋代）

相逢还自失，相见尽天涯。邻壤初移戍，空山此寄家。

剪茸春过鹿，伐竹旧烧畬。去后馀荒槿，依沟结影斜。
摸鱼儿 复用前韵
白朴（元代）

问谁歌、六朝琼树。当年春满庭宇。歌残夜月西风起，吹动一川禾黍。

愁绝处。□□汝。姑苏麋鹿成群侣。清樽谩举。对淡淡长空，萧萧乔木，慷慨吊今古。

生平苦。走遍南州北府。年来颇得幽趣。绿蓑青笠浑无事，醉卧一天风雨。

秋几许。沙渚上，渔樵小隐随编户。扁舟脱去。望绮散余霞，江澄净练，还爱谢公句。
偈颂二百零五首
释正觉（宋代）

清白传家雪月光，玉壶中有转身方。
情乾识尽功勋断，不觉全身入帝乡。
薄薄酒二章
黄庭坚（宋代）

薄酒终胜饮茶，丑妇不是无家。
醇醪养牛等刀锯，深山大泽生龙蛇。
秦时东陵千户食，何如青门五色瓜。
传呼鼓吹拥部曲，何如春雨池蛙。
性刚太傅促和药，何如羊裘钓烟沙。
绮席象床琱玉枕，重门夜鼓不停挝。
何如一身无四壁，满船明月卧芦花。
吾闻食人之肉，可随以鞭朴之戮；乘人之车，可加以鈇钺之诛。
不如薄酒醉眠牛背上，丑妇自能搔背痒。
清明日静安庄酹酒 其二
弘历（清代）

青齐客岁魂堪断，同去谁期便永分。小杜七言真触景，清明时节雨纷纷。
送斗山兄隐居石耳山
汪炎昶（宋代）

遥望石耳山嶙峋，咆哮虎豹林润深。
山屏倚翠障残日，石剑攒锋锼太阴。
岂有渔人可间讯，苦怜木客长衰吟。
似闻更欲住绝顶，他日瘦筇何处寻。
社日饮永叔家
梅尧臣（宋代）

雨未，雨濛濛，野田击鼓赛社翁。折条跨马社翁去，醉叟卧倒梨叶红。

鳌头主人邀客饮，玉酒新赐蓬莱宫。彭宣不预后堂会，康成一举三百钟。

更邀明月出海底，烂醉等是归蒿蓬。
昼夜乐 藏头 重阳全真集卷之十三
王哲（金朝）

金相隔休教错。年间怎生作。前头说甚惺惺，辰下重安手脚。被头光晷运交，平时从根摸索。事有神功，清强气跃。下於予寻倚托。文上没丹药。天知命惟高，中谈谈中别著。公决要觅清凉，兆府城南登阁。各得其宜，昼欢暮乐。
用仲退韵奉寄三首 其二
徐瑞（宋代）

与君外形骸，更自离言说。此聚虽难常，此意终不别。
酬窦员外使君，寒食日途次松滋渡，先寄示四韵
刘禹锡（唐代）

楚乡寒食橘花时，野渡临风驻彩旗。草色连云人去住，

水纹如縠燕差池。朱轮尚忆群飞雉，青绶初县左顾龟。

非是湓城旧司马，水曹何事与新诗。
蓦山溪（九日）
曹冠（宋代）

年年九日，萸菊登高宴。今岁旅新丰，听征雁、吟蛩幽怨。行行游新，邂逅得诗人，呼斗酒，发清吟，豪气凌霄汉。

穷通默定，志士那兴叹。寓意醉乡游，且赢得、开怀萧散。功名外物，何必累冲襟，炼丹井，叱羊山，寻个修真伴。
思友
王克功（宋代）

孤坐忽太息，拂衣临长风。
天高夕月冷，木脱秋山空。
良晤匪易得，好怀难再同。
思君不可见，心逐孤飞鸿。
寄赵德庄以过去生中作弟兄为韵七首 其六
韩元吉（宋代）

我生少孤贫，四海两兄弟。拊妪赖母慈，离别几挥涕。

宦游与夫子，中外辄相值。所恨姓氏殊，孰云情好异。
【商调】梧叶儿　客中闻雨
杨朝英（元代）

檐头溜，窗外声，直响到天明。滴得人心碎，聒得人梦怎成。夜雨好无情，
不道我愁人怕听。　戏贾观音奴
庞儿俊，更喜恰，堪咏又堪夸。得空便处风流话，没人处再敢么。救苦难俏
冤家，有吴道子应难画他。
代书答开封府推官姚辅周郎中
邵雍（宋代）

世态其如与愿违，必须言进是无知。
遍将底事闲思处，不若西街极论时。
设有奇才能动世，奈何双鬓已如丝。
天边新月从来细，不为人间爱画眉。
赋残雪
释乾康（唐代）

六出奇花已住开，君城相次见楼台。
时人莫马和泥看，一片飞从天上来。
题卢生山居五事 其五 洗竹
释宗泐（明代）

杂生千个万个，净洗三丛两丛。眼底亭亭玉立，美人含笑迎风。
山寺老僧
杜荀鹤（唐代）

草靸无尘心地闲，静随猿鸟过寒暄。

眼昏齿落看经遍，却向僧中总不言。
偈颂二十一首
释普宁（宋代）

去年十月十七，被命来尸败席。
陈逋弊积如山，中外仓库亦立。
勉效佛在世时，持钵沿门求乞。
不惮涉险登危，波波为众竭力。
逗到四月十五，恰满六个月日。
诸方禁足安居，双林岂容禁足。
领众展转求贤，然后求已的实。
心空及第归来，和这自己抛掷。
更有一事告报，古圣言端语的。
宁可热铁缠身，不受信心人衣。
宁可鎔铅灌口，不受信心人食。
吃饭忽咬著砂，一生参学事毕。
若不量彼来处，水也难消一滴。
且譊在什麽处，直待当来问弥勒。
摸鱼儿（九日登平山和赵子固帅机）
张榘（宋代）

望神京、目断烟草，青天长剑频倚。香街十里朱帘月，空想当年华丽。堪叹处。渺沙霭蒹葭，咿啭雁声起。平山谩记。怅杨柳春风，晴空栏槛，陈迹总非是。

重阳好，红叶黄华满地。良辰美景如此。青油幕府传芳斝。苒苒露琼花气。还更喜。看玉阃规恢，笑骋伊吾志。尘清北冀。便向关洛联镳，巍巍冠佩，麟阁画图里。
哭胡十八遇
张籍（唐代）

早得声名年尚少，寻常志气出风尘。文场继续成三代，

家族辉华在一身。幼子见生才满月，选书知写未呈人。

送君帐下衣裳白，数尺坟头柏树新。
再和
魏了翁（宋代）

芹宫日晚守祠斋，争见花如火齐堆。
不复少年黄犊健，任令急齐白驹催。
繁红才伴木栗留至，众绿又惊鶗鴃来。
到会意时须命酒，莫论花谢与花长。
满庭霜（和前）
葛郯（宋代）

归去来兮，家林不远，梦魂飞绕烟峰。洞房花木，只在小池东。谁烟云深无路，小桥外、一径相通。功名小，从教群蚁，鏖战大槐宫。

故人，书夜到，秫田百亩，已兆年丰。把乌程烂醉，不数郫筒。醉后村歌正舞，团圞坐、一笑春风。洪崖伴，定驱鸾鹤，时一访衰翁。
宿陈生凌寒轩作
屈大均（明代）

今夕茆堂宿，不知秋雨寒。故人同枕簟，清梦满栏杆。

叶落惊山鸟，林香识夜兰。爱君诗句好，吟到晓钟残。
约同社往来无事形迹次韵
楼钥（宋代）

家舅年益高，何止七十稀。
神明曾未衰，发黄齿如儿。
义概同古曾，闾里咸归依。
度量海深阔，仁爱佛慈悲。
居然三达尊，后生愿影随。
为作真率集，率以月为期。
平生持谦柄，自牧何太卑。
善学柳下惠，不欲慕伯夷。
一乡有善士，收拾略不遗。
以此娱我老，今是胜昨非。
何必汗漫游，据龟食蛤蜊。
但欲客长满，痛饮真吾师。
乡党既恂恂，朋友亦偲偲。
凡我同盟曾，共当惜此时。
间或造竹所，宁容掩朱扉。
耆英古有约，不劝亦不辞。
此意岂不美，谨当守萧规。
达哉杜陵客，从它曾见嗤。
浣溪沙
钟将之（宋代）

苹老秋深水落痕。桂花微弄雨花轻。癯仙也解醉红裙。

太白面君愁满饮，小鸿眉黛爱低颦。尊前一洗眼花昏。
北苑十咏·出东门向北苑路
蔡襄（宋代）

晓行东城隅，光华著诸物。
溪涨浪花生，山晴鸟声出。
稍稍见人烟，川原正苍郁。
雨后立夏
谢榛（明代）

园中绿已暗，寂寞问花神。
兴托清樽酒，愁欺白发人。
山城初雨过，天地尚馀春。
又与东风别，堪嗟羁旅身。
咏煎盐者
乾隆（清代）

一历篷芦厂，载观盐灶民。
樵山已遥远，釜海亦艰辛。
火候知应熟，卤浆配欲匀。
可怜终岁苦，享利是他人。
次李改卿韵
马廷鸾（宋代）

丽句费敲推，清吟出竞病。
日长简编丛，春老蓬蒿径。
志士苦忧时，高人思缮性。
山房读道书，晚花红艳静。
偈颂二十五首
释普岩（宋代）

令不虚行，箭不虚发。
傥或踌躇，二九十八。
自湘乡趋邵阳以避谤不敢取道衡岳有感五首 其二
李纲（宋代）

石廪巉天堆祝融，遥看山色有无中。宽恩异日容归老，先到衡阳回雁峰。
乌夜啼·纨扇婵娟素月
陆游（宋代）

纨扇婵娟素月，纱巾缥缈轻烟。高槐叶长阴初合，清润雨馀天。
弄笔斜行小草，钩帘浅醉闲眠。更无一点尘埃到，枕上听新蝉。
立春帖子·太上皇后阁
周必大（宋代）

阆苑红初露，瑶池碧半涵。
春生从太极，化洽本周南。
送周德修侍郎守武陵郡
曾几（宋代）

倾盖江头许定交，谈经论事听忘劳。
辙环万里犹持橐，门掩三忘却梦力。
流水落花公境界，摘山煮海我官曹。
人生五马从来贵，行乐何须叹二毛。
次韵子容池亭晚思二首 其二
周紫芝（宋代）

漫叟江湖闲日月，辋川图画小池亭。谢郎春草有新句，付与老人双眼青。
过荷叶浦
徐贲（元代）

粼粼水溶春，淡淡烟销午。
不见唱歌人，空来荷叶浦。
无处寄相思，停舟采芳杜。
留山间种艺十绝
刘克庄（宋代）

谗言自昔架空虚，薏苡非珠偶似珠。
半夜庭中金屑满，老夫明日费分疏。
沁园春 其二
赵崇嶓（宋代）

掩笑轻抬袖，慵妆浅画眉。嫩晴帘箔玉梅飞。门外寒轻、疏柳趁黄时。

绾带香罗结，交钗绿玉枝。看看又误踏青期。倚遍栏干、心事只春知。
菩萨蛮·吴波细卷东风急
张孝祥（宋代）

吴波细卷东风急。斜阳半落苍烟湿。一棹采菱歌。倚栏人奈何。烟公怜好客。酒面风吹白。更引十玻璃。月明骑鹤归。
过田家
牟峨（清代）

十里重重山对开，一逢佳景一徘徊。村于丛柳疏边出，人自高粱绿里来。

当路横垂林有果，傍篱稳卧犬无猜。倩谁为绘田家景，添个征鞍曲水隈。
归带惠泉邀诸友茗饮
孙作（明代）

江南浙山俱可人，泽北惠泉尝入梦。昔年濯足望具区，船头百折烦遮送。

高情数与此山期，舟不冲风雨尼之。天公忌人如忌疾，十年欲去事长违。

昨宵拄杖落林谷，画舫载泉赢百斛。为倒龙堂明月珠，共试蛇坑小苍玉。

故人谈颊翻九河，舌本咽枯知奈何。此泉此茗不易得，缓饮缓煎还可过。

人间酒肉谁厌臭，我味此泉渠闭口。身如瓠壶过汤羌，慎勿与方传不朽。
书怀示友十首
陈与义（宋代）

张子霜后鹰，眉骨非凡曹。
不肯兄事钱，但欲仆命骚。
胡为随我辈，碌碌着青袍。
相逢车马边，伎痒不得搔。
集古 忆昔
李俊民（金朝）

忆昔争游曲水滨，当轩下马入锦茵。

如今不似时平日，风起杨花愁杀人。
奉酬端公春雪见寄
杨巨源（唐代）

造化多情状物亲，剪花铺玉万重新。闲飘上路呈丰岁，

狂舞中庭学醉春。兴逸何妨寻剡客，唱高还肯寄巴人。

遥知独立芝兰阁，满眼清光压俗尘。
酬梦得霜夜对月见怀
白居易（唐代）

凄清冬夜景，摇落长年情。月带新霜色，砧和远雁声。

暖怜炉火近，寒觉被衣轻。枕上酬佳句，诗成梦不成。
樟树别戴伯元 其二
张善昭（明代）

渺渺江湖日欲低，淡云笼雨眼中迷。东风不与行人去，只管催莺故故啼。
送陈秀才赴举兼寄韩舍人
贯休（唐代）

主圣臣贤日，求名莫等闲。直须诗似玉，不用力如山。

草白兵初息，年丰驾已还。凭将安养意，一说向曾颜。
哈密谒左文襄公祠
张荫桓（清代）

崇祠香火彻青霄，万里花门挞伐遥。冰雪极天曾驻节，山河如旧此回镳。

直过蛮诏勋名外，更迈祁连学术饶。长忆江南从事日，石船烟柳水西潮。
酬闻人侍郎别诗三首 其二
吴均（南北朝）

整棹北川湄，迥首望城邑。林疏风至少，山高云度急。

共怀万里心，各作千行泣。欲见终无缘，思君空伫立。
石榴花
朱仕玠（清代）

拗并茸蒲映酒尊，节临重五已开繁。争看如火南风树，那谢屯云西域根。

子绽绿蛇珠颗颗，花垂红鹊羽翻翻。林阴弥望都如许，赖尔浓芳占小园。
绛都春 其一 太师生辰
毛滂（宋代）

馀寒尚峭。早凤沼冻开，芝田春到。茂对诞期，天与公春向廊庙。

元工开物争春妙。付与秾华多少。召还和气，拂开霁色，未妨谈笑。

缥缈。五云乱处，种雕菰向熟，碧桃犹小。雨露在门，光采充闾乌亦好。

宝熏郁雾城南道。天自锡公难老。看公身任安危，二十四考。
索莫
张耒（宋代）

索莫归未得，闲云还满空。
愁吟对寒月，不睡到晨钟。
衣喜初冬寄，书怜手自封。
何当听夜雪，暖酒夜炉红。
和陶渊明二十首
陈造（宋代）

公朝不遗才，荡荡天门天。
杂遝尽奇士，腾凌舒壮怀。
有客寻遂初，与时自作乖。
脱粟傲肉食，官居当岩栖。
东州拜玺书，西州迎芝泥。
夫也商声讴，满屋金石谐。
诗书孰践和，簿领甘沉迷。
平生独往原，万牛挽莫回。
挽赵秋晓 其一
姚燃（宋代）

已矣嗟麟趾，青衫正少年。才优合芸阁，时异倏桑田。

雨散伤同辈，风流瘗九原。何当刍一束，挥泪玉人前。
避兵自正月十三至六月二十三日抵家粪除感赋
周馨桂（清代）

病马思旧槽，穷鸟恋枯枝。岂敢怨寒苦，实命不逢时。

伊余生不怨，遭世乱日滋。崎岖浊世中，乌道乃转夷。

人情如秋风，枯叶落转吹。艰难历数月，囊空无晨炊。

入门一粪除，欣戚两有之。吾复何容心，苍苍命不移。
菩萨蛮（双韵赋摘阮）
辛弃疾（宋代）

阮琴斜挂香罗绶。玉纤初试琵琶手。桐叶雨声干。真珠落玉盘。

朱弦调未惯。笑倩春风伴。莫作别离声。且听双凤鸣。
至后承元煇见和复次韵书病中近况十首
方回（元代）

昔可今恶可，人能我不能。
已无换马妾，惟有打门僧。
幼妇惭前作，愚公定别称。
少狂老方悔，焉用一科登。
帮司马夫人二首
项安世（宋代）

起居大国太夫人，玉带金鱼两相门。
岁有万千宜寿母，人生七十见重孙。
古来此事犹稀有，帝所如今亦预恩。
应是前宵度河汉，独乘飞驭下昆仑。
画双蝶趁朱樱花有鸟鸣于花上
蒋冕（明代）

红樱桃下整乌云，春色枝头有几分。欲写芳情寄双蝶，数声禽语隔花闻。
送刘观察知洺州
司马光（宋代）

汉家英俊士，衮衮出金张。
久袭诸侯籍，新腰太守章。
畛封连故赵，庐井带清漳。
春色迎饶吹，应忘道路长。
句 其一
徐安国（宋代）

古辣觞客醉，宝华镌句清。
钓台
陈宓（宋代）

云台貂冕成堆土，钓濑羊裘照九秋。
认得南柯不回音，清名万古尚流溪。
迎神
边贡（明代）

陟巉岩兮望九嶷，玄云□兮灵御驰。裸二女兮骖文螭，飞蕙盖兮搴翠旂。

沅湘兮无波，涔阳兮际霞。风伯兮前导，欃枪兮后罗。

山有木兮木有松，怀重华兮心忡忡。椒酒兮鼍鼓，逢神之降兮风沨沨，将愉享兮君山之宫。
寄题沈比部江州齐云楼
梅尧臣（宋代）

远目不高不可极，朱楼要与浮云齐。
江流万古平泱莽，山雨一过寒凄迷。
贾客樯下望吹笛，渔郎浦前看断霓。
佽飞射蛟水花伏，高士种柳烟条低。
群雁有时至自北，洪潮到此不更西。
君家隐侯有八咏，风雅未尽留人题。
译使至高丽
方拱乾（明代）

天荒地老更谁邻，属国惊闻接海滨。豺虎窟多中土客，风凰城海旧朝臣。

泉刀重译旃裘雪，盐铁归装塞马春。试问为奴当日祖，流传《洪范》可能陈？
黄伯钧示诗因次韵
吴则礼（宋代）

鬓毛萧瑟强儒冠，尘土追随意已阑。
午枕梦回书帙乱，暮林秋老雨声寒。
百骸久悟岁月速，一室讵知天地宽。
忽忆玉虹孤笛夜，曲肱终约听鸣湍。
闻林少穆前辈召授京卿 其三
戴熙（清代）

莫以清曹乐，当分圣主忧。升沈归一视，功罪属千秋。

指日趋青琐，朝天念白头。他时登将相，不必计恩仇。
初至广平纪事言怀呈同事合使
苏颂（宋代）

双节同来朔漠边，三冬行尽雪霜天，
朝飧羶酪几分饱，夜拥貂霜数鼓眠。
光景不停如转毂，归心难遏似流烟。
须将薄宦同羁旅，奔走何时是息肩。
福山渡
释居简（宋代）

鲸浪粘云白，狼山隔岸青。鸢来方跕跕，鸿去忽冥冥。

欲济江程险，先祈海若灵。贾胡相习俗，抛掷有残经。
马伏波聚米为山谷二首 其二
王家枚（清代）

河山争战阅兴亡，策敌谁如马援长。擘画兵机娴借箸，指陈虏势易探囊。

秦关渺小如沧粟，蜀道崎岖转峙粮。斗大西城危釜底，潜师早已度陈仓。
粉蝶儿（元宵）
史浩（宋代）

一箭和风，秾熏许多春意。闹蛾儿、满城都是。向深闺，争翦碎、吴绫蜀绮。点妆成，分明是、粉须香翅。

玉容似花，全胜故园桃李。最相宜、鬓云秋水。怎教他，却去与、庄周同睡。愿年年，伴星球、烂游灯市。
送刘郎中监灵仙观尽室而往
刘敞（宋代）

华发星郎七十馀，碧山遥访羽人居。白石不为天上药，淮南欲试枕中书。

长缨自濯沧浪水，高盖仍瞻驷马车。福地神仙应易致，几时南岳侯乘舆。
雪中旅怀
钱廉（清代）

飞花点点落轻裾，一树寒梅伴影孤。夜与老僧依佛火，午随清影入山厨。

乡关迢递思黄犬，须发摧颓感白驹。自分不材甘世弃，蒲轮曾诏汉家儒。
次韵刘贡父题文潞公草书
苏辙（宋代）

鹰扬不减少年时，墨作龙蛇纸上飞。
应笑学书心力尽，临池写遍未裁衣。
山阳思归书寄女兄
王令（宋代）

淮风情舒舒，楚水日夜流。
风能驾吾帆，水可载我舟。
余归知几时，子望悬百忧。
念我兄弟寡，商参各殊州。
十年不一逢，会合何所由。
幸逢子来归，与我相慰投。
甥儿入吾牵，甥女出吾留。
子吾笑其间，贫不知可愁。
心如熙春阳，乐若醉酒酬。
忆我别子日，将行更逗遛。
泣恐伤子心，泪出仰目收。
别日才几时，别思日九秋。
心随西北风，目望东南楼。
主人仁且贤，怜我羁旅游。
晨粳玉炊香，暮酒金注瓯。
盘蔬罗春青，豆脯兼夕鱐。
为食岂不美，义咽不下喉。
要当归子同，半菽饱亦优。
始予志所学，义当望轲丘。
朅来与世评，众口忽起咻。
尝观世金朱，此道久已偷。
胡为不奋去，附世如赘旒。
而子亦待人，特以贫不谋。
参差两如此，偃蹇势略侔。
要当去引去，逸世出网罘。
遐追避世徒，子与侍巾裘。
吾将亦娶妇，力以石臼求。
贸田结归庐，种树屋四周。
子居课桑蚕，我出鞭耕牛。
教妻绩以筐，使儿饷东畴。
坐笑忘岁时，聚首成白头。
归乎当何时，诗以侑子讴。
月夜有感
陆游（宋代）

炯炯冰轮升，澹澹玉宇碧。
高楼倾美酒，一醉不容失。
陆生独何事，闭户饱岑寂。
年来负风月，岂止此一夕。
平生酒边身，欲老每自惜。
夜阑耿不寐，浩歌出金石。
夏日过青龙寺谒操禅师（与裴迪同作）
王维（唐代）

龙钟一老翁，徐步谒禅宫。欲问义心义，遥知空病空。

山河天眼里，世界法身中。莫怪销炎热，能生大地风。
感遇 其一
许景樊（明代）

盈盈窗下兰，枝叶何芬芳。西风一夕起，零落悲秋霜。

秀色总消歇，清香终不死。感物伤我心，流涕沾衣袂。
雨中不出呈斯远兼示成父四首
赵蕃（宋代）

岁事今无几，来归略未安。
若为佳抱发，赖有好诗看。
剩欲江村访，却遭天气寒。
雪犹思剡曲，雨亦过苏端。
宿东谿王屋李隐者
岑参（唐代）

山店不凿井，百家同一泉。晚来南村黑，雨色和人烟。

霜畦吐寒菜，沙雁噪河田。隐者不可见，天坛飞鸟边。
送宗上人游金陵
宋无（元代）

千峰乱水上，一榻到应分。
古像焚香礼，寒钟出定闻。
瓶离刘池月，锡入秣陵云。
好去北山去，草堂休勒文。
江夏赠韦南陵冰
李白（唐代）

胡骄马惊沙尘起，胡雏饮马天津水。
君为张掖近酒泉，我窜三巴九千里。(三巴 一作：三色)
天地再新法令宽，夜郎迁客带霜寒。
西忆故人不可见，东风吹梦到长安。
宁期此地忽相遇，惊喜茫如堕烟雾。
玉箫金管喧四筵，苦心不得申长句。
昨日绣衣倾绿尊，病如桃李竟何言。
昔骑天子大宛马，今乘款段诸侯门。
赖遇南平豁方寸，复兼夫子持清论。
有似山开万里云，四望青天解人闷。
人闷还心闷，苦辛长苦辛。
愁来饮酒二千石，寒灰重暖生阳春。
山公醉后能骑马，别是风流贤主人。
头陀云月多僧气，山水何曾称人意。
不然鸣笳按鼓戏沧流，呼取江南女儿歌棹讴。
我且为君槌碎黄鹤楼，君亦为吾倒却鹦鹉洲。
赤壁争雄如梦里，且须歌舞宽离忧。
残句：锈服霍嫖姚
王禹偁（宋代）

锈服霍嫖姚。
怀古四首为知己魏倅元长赋兼呈王永叔宗承载
刘过（宋代）

言理不可求，吾将讯苍苍。
草木被春华，松柏遭摧伤。
才高未为福，名大或不祥。
煌煌太史公，逸气横八方。
瑞麟出非时，巷伯终见戕。
晏婴不可作，鲍叔遥相望。
发愤著春秋，掩夺日月光。
文章诚可传，毁辱庸何伤。
和如愚思剑溪
陈渊（宋代）

佳人经岁隔参辰，柳绿桃红奈远情。遥想玉楼春睡起，一江风日弄清明。
尚书胡公哀挽
祁顺（明代）

造化钟英秀，邦家得俊良。才猷超贾董，治具际虞唐。

驰骛诗书府，嬉游翰墨场。策名留雁塔，通籍列鹓行。

献纳禆时政，褒迁沐宠光。贰卿推陆佃，考士仰欧阳。

位与名俱进，身由道益彰。襟怀春可挹，器度海难量。

拜命持双节，巡行遍四方。民风归采察，山水任徜徉。

足迹几千里，年华十七霜。归朝承眷顾，拾级上岩廊。

调护亲储副，师资重国庠。秩宗兼版使，霄汉应文昌。

政务劳参订，谋谟赖赞襄。星辰随步履，雨露散天香。

锦诰荣三代，奎星聚一堂。麟袍纡玉带，鸟篆刻银章。

特进三孤秩，还持八座囊。九重偏倚注，七纪尚康强。

任重商伊尹，知休汉子房。优容谁得似，锡赉更非常。

泉石双吟屐，烟波一画航。耄年黄发老，仙梦白云乡。

天上骑箕尾，人间失栋梁。哀荣昭异数，恩泽及诸郎。

生死应无憾，勋名总不忘。碑文新最迹，竹帛永流芳。

愿识嗟何及，追思倍衋伤。毗陵江上路，云水共苍茫。
游景仁东园
苏辙（宋代）

新春甫惊蛰，草木犹未知。
高人静无事，颇怪春来迟。
肩舆出东郊，轻裘试朝曦。
百草招生意，乔松解寒姿，尺书招友生，冠盖溢通逵。
人生瞬息间，幸此休暇时。
浊酒论浮蚁，嘉蔬荐柔荑。
春来莫嫌早，春去恐莫追。
公卿多王事，田野遂我私。
松筠自拥蔽，里巷得游嬉。
邻家并侯伯，朱门掩芳菲。
畦花被锦绣，庭桧森旌旗。
华堂绚金碧，叠观凝烟霏。
仿佛象宫禁，萧条远喧卑。
徐行日一至，何异已有之。
都城闭门早，众客纷将归。
垂杨返照下，归骑红尘飞。
但卜永日欢，未与清夜期。
人散众嚣绝，庭空星斗垂。
安眠万物外，高世良在兹。